Ola Vigen Hattestad

Ola Vigen Hattestad (født 19. april 1982 i Askim) er en norsk tidligere langrennsløper fra Ørje i Østfold. Han spesialiserte seg på sprintrenn og var elev ved NTG Lillehammer i perioden 1998–2001. Han la opp som langrennsløper i 2018.

 Karriere 
Han debuterte i verdenscupen i mars 2003. To år senere fikk han sin første pallplass i verdenscupen – en tredjeplass  i Göteborg. Han gjentok dette i desember samme år i Vernon, Canada. Han vant sin første verdenscupseier 15. februar 2007 i Changchun. Han ble tatt ut i den norske sprinttroppen til OL i Torino, og ble nummer 9 på sprinten etter å ha blitt slått ut i semifinalen.

Han ble norsk mester på sprint i klassisk stil i 2007, hårfint foran Odd-Bjørn Hjelmeset. Ett år senere ble han den første til å forsvare et sprint gull i NM, da han spurtslo Eldar Rønning under NM i Granåsen i 2008. Hattestad vant verdenscupen i sprint i 2008, to poeng foran svenske Emil Jönsson.

Hattestad ble verdensmester i sprint i VM i Liberec 24. februar 2009 foran lagkamerat Johan Kjølstad og verdensmester i lagsprint, klassisk stil sammen med Johan Kjølstad den 25. februar 2009. Han vant også verdenscupen i sprint i sesongen 2008/09, etter å ha vunnet hele seks verdenscupsprinter. Han ble også nummer tre i verdenscupen sammenlagt.

Under OL i Vancouver i 2010 kom Hattestad på fjerdeplass i den individuelle sprinten (klassisk stil). Før lagkonkurransen i sprint valgte Hattestad frivillig å gi fra seg plassen på sprintlaget til Øystein Pettersen. Etter at Pettersen, sammen med Petter Northug, vant gull på distansen, ble Hattestad hyllet som en stor idrettsmann av både lagkamerater og landslagsledelsen for den tøffe beslutningen å gi fra seg plassen til Pettersen.

På Idrettsgallaen 2011 ble Hattestad kåret til årets forbilde for idrettsåret 2010. Begrunnelsen til juryen var slik:«Prisen til årets forbilde går til en utøver i den ypperste verdensklasse som trives med å leve litt i skyggen av sine mer omtalte lagkamerater. Denne utøveren har på en beundringsverdig måte stått for gode idrettsverdier i praksis. I et samfunn med stadig større fokus på egennytte oppleves det befriende når en utøver setter fellesskapet foran seg selv slik prisvinneren har gjort. Årets forbilde er dobbelt regjerende verdensmester, og han var tatt ut til å gå lagsprinten under OL i Vancouver. Men da dagen kom følte han at han ikke kunne yte sitt absolutt beste og overlot plassen til Øystein Pettersen. Verdens beste sprinter ga dermed fra seg muligheten til å vinne olympisk gull. Norge gikk til topps med Pettersen og Northug, men årets forbilde er Ola Vigen Hattestad.»Han deltok i Ski-VM 2011 i Oslo, og fikk der fjerdeplass på sprinten, som nest beste nordmann. Svenske Marcus Hellner vant denne øvelsen, foran Petter Northug. I den klassiske lagsprinten endte Hattestad på en andreplass, sammen med Petter Northug.

Den 2. februar 2014 tok han sin tolvte verdenscupseier da han i Toblach vant det siste verdenscuprennet før Vinter-OL 2014 i Sotsji. Det sikret Hattestad plass på det norske OL-laget i sprint fristil, og i OL vant Hattestad gull. Han ble med det Østfolds første individuelle gullvinner i et vinter-OL.

Hattestad gikk inn til bronse i sprint klassisk i VM 2015 i Falun. Petter Northug vant, og Alex Harvey kom på andreplass.

Hattestad la opp i 2018 og begynte som trener for det slovenske langrennslandslaget.

 Verdenscupseire  
 Nr. Dato Sted Sprint i: 1.    Changchun  Klassisk 2.    Drammen  Klassisk 3.    Kuusamo  Klassisk 4.    Davos  Fri 5.    Düsseldorf  Fri 6.    Otepää  Klassisk 7.    Valdidentro  Klassisk 8.    Granåsen  Klassisk 9.    Kuusamo  Klassisk 10.    Liberec  Fri 11.    Düsseldorf  Fri 12.    Toblach  Fri 13.    Drammen  Klassisk

 Sammenlagtplasseringer i verdenscupen 
 Sesong Totalt Distanse Sprint Poeng Plassering Poeng Plassering Poeng Plassering 2004/05  182  28.  -  -  182  9. 2005/06  129  42.  -  -  129  16. 2006/07  177  30.  -  -  178  9. 2007/08  450  14.  -  -  450  1. 2008/09  792  3.  -  -  792  1. 2009/10  312  20.  -  -  312  5. 2010/11  407  18.  -  -  407  2. 2011/12  426  21.  -  -  426  5. 2012/13  122  51.  -  -  122  16. 2013/14  374  15.  11  86.  363  1. 2014/15  204  33.  -  -  204  9. 2015/16  302  26.  11  72.  291  7. 2016/17  32  98.  -  -  32  46.

 Referanser 

 Eksterne lenker 



  Sprintlandslaget

Kategori:Personer fra Marker kommune
Kategori:Norske langrennsløpere
Kategori:Norske langrennstrenere
Kategori:Olympiske mestere for Norge
Kategori:Olympiske medaljevinnere i langrenn
Kategori:Verdensmestere i langrenn
Kategori:Norgesmestere i langrenn
Kategori:Deltakere for Norge under Vinter-OL 2006
Kategori:Langrennsløpere under Vinter-OL 2006
Kategori:Deltakere for Norge under Ski-VM 2009
Kategori:Deltakere for Norge under Vinter-OL 2010
Kategori:Langrennsløpere under Vinter-OL 2010
Kategori:Deltakere for Norge under Ski-VM 2011
Kategori:Deltakere for Norge under Ski-VM 2013
Kategori:Deltakere for Norge under Vinter-OL 2014
Kategori:Langrennsløpere under Vinter-OL 2014
Kategori:Medaljevinnere under Vinter-OL 2014
Kategori:Deltakere for Norge under Ski-VM 2015
Kategori:Mesternes Mester-deltakere